Un grup de turiști a cerut, vineri după-amiază, ajutorul jandarmilor după a întâlnit patru urși pe traseul „300 de scări“ din stațiunea Slănic Moldova, a informat Inspectoratul Judeţean de Jandarmi Bacău.
Turiştii s-au speriat şi au sunat la 112, iar la faţa locului a fost direcţionat un echipaj de jandarmi.
„Apelul la 112 a fost primit în această după-amiază, în jurul orei 15,50, de la o persoană din grupul de turişti, care se afla pe traseul „300 de scări” din staţiunea Slănic Moldova, când i-au văzut în zonă pe cei patru urşi. (…) Jandarmii i-au însoţit pe turişti de-a lungul traseului şi i-au ajutat să coboare în siguranţă”, a declarat purtătorul de cuvânt al IJJ Bacău, Alexandra Dănculea, confprm Agerpres.
Jandarmii montani recomandă turiştilor care întâlnesc animale sălbatice să nu se apropie de ele pentru a face fotografii sau pentru a le hrăni. De asemenea, turiştii trebuie să folosească doar traseele marcate şi să respecte panourile de informare şi de avertizare.